เปิดเนื้อหา-การจัดสรรเงิน "พรก.กู้1ล้านล้าน" บรรเทาผลกระทบโควิด
ราชกิจจานุเบกษาเผยแพร่ พรก.ให้อำนาจคลังกู้เงิน 1 ล้านล้านบาท เพื่อบรรเทาผลกระทบจากโควิด-19 พร้อมแบ่งใช้เงินใน 3 กลุ่มหลัก
19 เม.ย. 2563

เมื่อวันที่ 19 เม.ย. 63 ราชกิจจานุเบกษาเผยแพร่ พระราชกำหนดให้อำนาจกระทรวงการคลังกู้เงินเพื่อแก้ไขปัญหา เยียวยา และฟื้นฟูเศรษฐกิจและสังคม ที่ได้รับผลกระทบจากการระบาดของโรคติดเชื้อไวรัสโคโรนา 2019 พ.ศ. 2563 โดยมีสาระสำคัญคือให้อำนาจกระทรวงการคลังกู้เงินเพื่อแก้ไขปัญหา เยียวยา และฟื้นฟูเศรษฐกิจและสังคม ที่ได้รับผลกระทบจากการระบาดของโรคติดเชื้อไวรัสโควิด-19
ทั้งนี้ในบัญชีท้ายพระราชกำหนดระบุว่ารัฐบาลประมาณการว่ามีความจำเป็นรีบด่วนที่จะต้องใช้จ่ายเงินเพื่อแก้ไขปัญหา เยียวยาและฟื้นฟูเศรษฐกิจและสังคมประมาณ 1 ล้านล้านบาท จึงจำเป็นต้องตราพระราชกำหนดนี้
ในจำนวนวงเงิน 1 ล้านล้านบาท ได้มีการจัดสรรไปดำเนินโครงการต่างๆดังนี้
1.แผนงานหรือโครงการที่มีวัตถุประสงค์ทางการแพทย์และสาธารณสุข วงเงิน 45,000 ล้านบาท
2.แผนงานหรือโครงการที่มีวัตถุประสงค์เพื่อช่วยเหลือ เยียวยา และชดเชยให้กับภาคประชาชน เกษตรกร และผู้ประกอบการ วงเงิน 555,000 ล้านบาท
3.แผนงานหรือโครงการที่มีวัตถุประสงค์เพื่อฟื้นฟูเศรษฐกิจและสังคม วงเงิน 400,000 ล้านบาท